
A jogi és jogászi kultúrára ható jogelméleti irányzatok - Kivonat a legfontosabb tudományos munkákból, különös tekintettel az Egyesült Államokra

Megfelelő kontextus nélkül egyetlen jogintézmény vizsgálata sem vezethet érdemi
következtetések levonásához, ezért kiemelten fontos, hogy a joghoz kapcsolódó kultúra
sajátosságait is éppoly behatóan tanulmányozzuk, mint a jogrendszer többi aspektusát.

Tanulmányomban ezt egy egyedi nézőpont segítségével teszem meg: a jogi és jogászi kultúrát
a jogelméleti irányzatok kontextusában térképezem fel. Dolgozatomban azt kívánom
bemutatni, hogy a jogelméleti irányzatok perspektívája egy hatékony rendszerező elv lehet a
jogi és jogászi kultúra kutatási eredményeinek feldolgozásában, és hogy érzékelhető
kapcsolódási pontok fedezhetők fel e két témakör között. Ennek során kutatásom első fókuszpontját annak vizsgálata képezi, hogy a témában megjelent tudományos munkák milyen jogelméleti szemléleteket tükröznek. Másodszor pedig célom az is, hogy ezen kutatások eredményeiről alkossak egy - ha talán nem is átfogó, de minél részletesebb és sokszínűbb - képet.

Tekintélyes mennyiségű publikáció áll rendelkezésünkre a jogi és jogászi kultúra témakörén
belül, hiszen maga a kutatási terület is rendkívül tág, szükségessé vált ezért figyelmemet első
sorban a Közép-Nyugat-Európai és az Észak-Amerikai régiókra korlátoznom.
Munkámban az Egyesült Államokban sajátosan kialakult fogalmak és társadalmi attitűdök -
individualizmus, adversarial legalism, szövetségi hitvallás, jogi realizmus és bírói elfogultság,
a kritikai jogelméletek mély beágyazottsága, valamint az ügyvédi irodák vállalati dominanciája
- különös nyomatékot kapnak a többi ország kulturális jellemzőihez képest. Ezen enyhe
hangsúly mellett azonban a dolgozatomban alapvetően univerzális szemléletmódot követek,
valamint helyenként lokális érdekességekre is felhívom a figyelmet: szóba kerül például egyedi
kontextusban India, Szlovákia és az Egyesült Királyság.

Kutatásom során a jogi kultúra és a jogelméleti irányzatok kapcsolatára vonatkozó tézisem
beigazolódott, ezért ezt az összefüggést közvetlenül hasznosítani tudtam annak érdekében,
hogy a jogi és jogászi kultúra sajátosságait egy egyedi nézőponton keresztül, a jogelméleti
irányzatok értelmezési keretéhez folyamatosan visszatérve vizsgálhassam meg. A természetjog,
a jogpozitivizmus, a szociológiai jogelmélet, a kritikai jogelméletek és a jogi realizmus
szemléletei mind nyomon követhetőnek bizonyultak a jogi és jogászi kultúrával kapcsolatos
jogelméleti diskurzus tudományos munkáiban.



